สรุปไทยยังไม่พร้อมใช้ดีเซลสูตรบี7
พ.พ.ยันไทยยังไม่พร้อมใช้ดีเซลสูตร บี7 หลังค่ายรถยนต์ยังไม่รับรองผลกระทบเครื่องยนต์
8 ม.ค. 2556

พ.พ.ยันไทยยังไม่พร้อมใช้ดีเซลสูตร บี7 หลังค่ายรถยนต์ยังไม่รับรองผลกระทบเครื่องยนต์
นายประพนธ์ วงษ์ท่าเรือ ผู้อำนวยการสำนักพัฒนาเชื้อเพลิงชีวภาพ กรมพัฒนาพลังงานทดแทนและอนุรักษ์พลังงาน (พพ.) เปิดเผยว่า ขณะนี้รถยนต์ในไทยยังไม่พร้อมใช้น้ำมันดีเซลสูตร บี7 ได้ เนื่องจากยังไม่มีบริษัทผู้ผลิตรถยนต์รายใดรับประกันความปลอดภัยของเครื่องยนต์ 
ปัจจุบัน น้ำมันดีเซลที่จำหน่ายมีส่วนผสมของไบโอดีเซล (บี100) 5% เท่านั้น หากมีการใช้น้ำมันดีเซลเกรดใหม่ต้องใช้เวลาในการทดสอบ ใช้เวลานานพอสมควรด้วย ไม่สามารถที่จะทำได้ทันที
ก่อนหน้านี้ รัฐบาลเสนอให้กระทรวงพลังงานทบทวนการเพิ่มสัดส่วนของ บี100 จาก 5% เป็น 7% หรือจาก บี5 เป็น บี7 เพื่อช่วยระบายปริมาณสต๊อกปาล์มน้ำมันที่ล้นตลาดอยู่ 3.7 แสนตัน เกษตรกรจะได้มีตลาดรองรับเพิ่มมากขึ้น และช่วยให้ราคาของผลผลิตดีขึ้น แต่ในทางปฏิบัติคงไม่สามารถดำเนินการได้ทันที 
“ที่ผ่านมาได้หารือกับผู้ประกอบการรถยนต์หลายครั้ง ซึ่งพบว่าการใช้ดีเซล บี7 ยังมีข้อเสียบางประการกับเครื่องยนต์ ซึ่งจะเกิดความเสี่ยงต่อสมรรถนะของการขับขี่ได้ เป็นอันตรายมากกว่าเกิดผลดี” นายประพนธ์ กล่าว
ปัจจุบัน การกำหนดสูตรน้ำมันดีเซลของกรมธุรกิจพลังงาน กำหนดให้โรงกลั่นน้ำมันผสม บี100 ในสัดส่วนตั้งแต่ 4.755% ซึ่งน้ำมันดีเซลที่จำหน่ายในปั๊มน้ำมันหลายบริษัทไม่ได้ผสมถึง 5% ทั้งหมด เนื่องจากต้องการให้มีความยืดหยุ่นในทางกระบวนการผลิตโดยเฉพาะ บี100 ที่บางช่วงมีปริมาณที่ไม่เพียงพอกับการนำไปผสมกับดีเซลก็สามารถลดสัดส่วนลงมาให้ต่ำสุดที่ 4.75% 
อย่างไรก็ดี ล่าสุดเท่าที่ทราบมีการผสมในสัดส่วน 4.9% แล้ว เนื่องจากมีปริมาณปาล์มน้ำมันที่เพิ่มขึ้นอย่างต่อเนื่อง
สำหรับแนวคิดของรัฐบาลที่ต้องการส่งเสริมให้ใช้ บี7 ในรถยนต์เพื่อต้องการเร่งระบายสต๊อกปาล์มน้ำมันที่ล้นตลาดจนส่งผลกระทบต่อเกษตรกรนั้น คงต้องใช้ระยะเวลาศึกษาและวิจัยในเรื่องเครื่องยนต์ แต่หากสามารถดำเนินการได้จะเพิ่มสัดส่วนการใช้ บี100 จากเดือนละ 5 หมื่นตัน เป็น7 หมื่นตัน 
“เรื่องการใช้ บี7 มีการศึกษามาระยะหนึ่งแล้วตั้งแต่ต้นปี 2555 เพราะบางประเทศก็มีการใช้ บี10 ไปแล้ว แต่ผลการศึกษาก็ยังไม่ทำให้ค่ายรถยนต์ออกมารับประกันได้ เพราะเกรงว่าจะมีผลกระทบกับเครื่องยนต์ หลังจากนี้คงต้องหารือร่วมกับผู้ผลิตรถยนต์ให้ชัดเจนอีกครั้ง ซึ่งในหลักการหากรถยนต์ใช้บี7 ได้ ก็จะมีส่วนช่วยระบายสต๊อกปาล์มน้ำมัน แต่คงต้องระมัดระวังด้วยหากเกิดปัญหาเรื่องปาล์มน้ำมันไม่พอ เหมือนที่เคยเกิดขึ้นในอดีตจนส่งผลกระทบกับการใช้ บี100 ในภาคขนส่ง” นายประพนธ์ กล่าว